Dié koppie tee is duurder as goudFoto: The Rubens by The Palace-hotel ŉ Luukse hotel oorkant die Buckingham-paleis bedien ŉ baie spesiale koppie tee, maar jy gaan jou sak moet skud. Dié nuwe treksel is Golden Tips en teen £166 (meer as R3 000) per gram is dit vier keer so duur soos goud. Jy kan dié tee bestel by The Rubens by The Palace-hotel, geleë op die voorstoep van die Buckingham-paleis in Londen. ŉ Koppie tee, ŉ glas sjampanje en ligte versnaperings jaag jou £500 (meer as R9 000) uit die sak. Die tee word verbou in Sri Lanka en het ŉ “gladde, ligte tekstuur met vrugtige geure”. “[Die blare] word teen sonsondergang per hand deur kenners gepluk en die fluweelagtige, silwer blare verkleur goud terwyl dit op ŉ fluweellap sondroog,” aldus The Rubens se webwerf. Kelners, met wit handskoene, gebruik ŉ goue knyptangetjie om elke blaar versigtig op ŉ goue skaal te weeg voor dit in ŉ silwer teepot in warm minerale water getrek word. Die tee het ŉ ryk, goue kleur. “Dis ŉ kunsvorm. Dit is die natuur wat die geur skep,” sê Dananjaya Silva van P.M. David Silva & Sons, wat die tee vervaardig.